**Cod de etică pentru asistenți medicali**

**Introducere**

Societatea noastră se află în permanentă restructurare, tehnologia modernă pătrunde treptat, iar accentuarea crizei economice condiționează modificări în ierarhizarea valorilor și scoate în evidență absența unor valori fundamentale.

Lipsa unei legislații privind practica asistenților medicali, imposibilitatea evaluării reale a activității lor sunt elemente ce favorizează apariția conflictelor morale care nu-și găsesc întotdeauna soluționarea adecvată.

*Codul de etică*, prima lucrare de acest gen în domeniu în RM, este destinat asistenților medicali, care îl pot folosi ca instrument de lucru în luarea deciziilor, a reflecțiilor și evaluării. Prin intermediul lui profesioniștii din sistemul de sănătate, populația în întregime sunt informații despre atitudinea morală ce se cere de la asistenții medicali. Un astfel de Cod indică, pe de o parte, asumarea responsabilității profesionale, iar pe de altă parte, încrederea pe care o investește societatea în această profesiune.

Problemele apărute în practica nursingului pot fi de ordin legal și moral. Prezentul Cod reflectă aspectul moral al asistenților medicali. El oferă principiile generale care trebuie să ghideze acțiunile profesionistului. Fiecare asistent medical veghează asupra propriului comportament profesional, pentru ca acesta să corespundă principiilor cuprinse în *Codul de etică*.

**Capitolul I**

**Asistentul medical și profesiunea sa**

*”Învinge greutățile profesiunii tale,*

*Stăpânește supărarea și nerăbdarea ta.*

*Gândește-te că cel suferind este*

*dezarmat și fără putere și are nevoie de ajutorul și îngrijirea ta.”*

*(Masei)*

Profesiunea de Nursing are angajamentul de a promova bunăstarea și siguranța pentru toată populația. Nursingul este știința și arta de a îngriji cu competență, cu respect și demnitate ființa umană.

* 1. ***Asistentul medical***

În practica profesiunii sale, asistentul medical răspunde din punct de vedere profesional, legal și moral. Asistentul medical se conduce de vechiul principiu uman: *”În primul rând – nu dăuna.”* În îndeplinirea investigațiilor / manipulațiilor cu posibile consecințe negative, referitor la sănătatea pacientului, asistentul medical este dator să se asigure cu măsuri de protecție.

***1.2*** Asistentul medical aplică în practică cunoștințele, deprinderile și aptitudinile dobândite pe parcursul formării ca profesionist.

* Folosește orice posibilitate pentru a-și îmbunătăți și a-și menține competențele.
* Contribuie în mod activ la dezvoltarea propriilor cunoștințe, privind executarea profesiunii.
* Asigură calitatea serviciilor de îngrijire conform standardelor prevăzute.
* Asistentul medical consemnează orice intervenție, iar cele delegate, vor fi aduse la îndeplinire numai după consemnarea în documente de către persoana care recomandă.

***1.3*** Asistentul medical participă activ la acțiunile care asigură progresul profesiunii.

* Participă la pregătirea profesională a viitorilor asistenți medicali.
* Sunt preocupați continuu de propria perfecționare.
* Asigură protecția profesiunii, participând activ la ameliorarea cunoștințelor, ca membru al organizației profesionale.
* Asistentul medical participă la:

- Studierea și cercetarea în Nursing și punerea în practică a rezultatelor;

- Promovarea progresului în domeniul îngrijirilor medicale;

- Elaborarea politicilor instituției sanitare din care face parte.

***1.4*** Asistentul medical trebuie să aibă un comportament, care să nu dăuneze profesiunii și nici comunității profesionale din care face parte.

* Evită participarea la acțiunile care, prin mesajul transmis, contravin sănătății.
* Asistentul medical aderă la principiile de nediscriminare, neprejudicii în îngrijire în toate situațiile și face efort să promoveze aceste principii și pentru alții.
* Asistentul medical are responsabilități individuale, de grup și specifice domeniului în care lucrează.

**Capitolul II**

**Asistentul medical și persoana îngrijită**

*”Onorează-l pe bolnavul tău de orice vârstă ar fi – copil, tânăr sau bătrân.*

*Când a ajuns în mâinile tale, este ființa fără apărare,*

*apelând la știința și bunătatea ta.”*

*(Masei)*

***2.1*** Asistentul medical are ca responsabilitate principală atât definirea normelor de sănătate, cât și acordarea îngrijirilor individului la cel mai înalt nivel posibil, respectând demnitatea umană, nelimitând considerațiile de statut social, economic și politic.

* Asistentul medical crează ambianța în cadrul căreia sunt respectate valorile, obiceiurile, tradițiile, religia și credința individului.
* Asistentul medical acordă atât îngrijiri care au ca scop promovarea sănătății, prevenirea îmbolnăvirilor, satisfacerea nevoilor pacientului în vederea recăpătării independenței cât mai curând posibil, alinarea suferințelor, cât și însoțirea până în ultimele clipe ale vieții.

***2.2*** Asistentul medical asigură un mediu terapeutic care să contribuie la formarea stării de bine fizic și psihic a pacientului.

* Asistentul medical planifică și alege, împreună cu pacientul, metodele de îngrijire, în limitele sale de competență. În situația când pacientul nu este capabil să ia o decizie, este numită persoana care va lua decizia în locul lui.
* Asistentul medical aplică tratamentul prescris de medic, urmărind reacțiile pacientului.

***2.3*** Asistentul medical, în relațiile cu pacientul, întreține un proces bazat pe încredere, demnitate și respect.

* Asistentul medical oferă pacientului, ori persoanei de încredere, informații corecte, adecvate situației și competente.
* Asistentul medical asigură dreptul al intimitate, protejează informațiile de natură confidențială și nu le dezvăluie, decât în cazul când sunt de interes public, cu acordul pacientului sau în instanța de judecată.
* Asistentul medical intervine în cazul când siguranța informațiilor confidențiale este în pericol.

***2.4*** Asistentul medical respectă:

- Drepturile și libertățile individului;

- Identitatea persoanei îngrijite;

- Alegerile / deciziile persoanei îngrijite, care își asumă conștient consecințele.

* Asistentul medical nu abuzează de slăbiciunea persoanei îngrijite.
* Asistentul medical este avocatul pacientului în relațiile acestuia cu alți profesioniști, cu familia și cu autoritățile.
* Asistentul medical aduce la cunoștință persoanelor autorizate sau autorităților orice circumstanță care ar putea produce daune persoanei îngrijite.
* Asistentul medical adesea este nevoit să soluționeze diferite probleme sociale, acestea necesitând de la el cunoștințe multilaterale atât în domeniul filosofiei, economiei, dreptului, cât și în domeniul tehnologiilor contemporane și ale psihologiei.

**Capitolul III**

**Asistentul medical și colegii**

*”Să poți să ai ce sufletul îți cere.*

*Credință, dragoste, putere.”*

***3.1*** Activitatea asistentului medical cere implicarea și luarea deciziilor în echipă. În colaborare cu colegii asistentul medical trebuie să fie corect, onest, să respecte cunoștințele și aportul acestora la procesul de îngrijire.

***3.2*** Asistentul medical trebuie să cunoască istoria profesiunii sale și să fie recunoscător îndrumătorilor săi.

* În exercitarea funcției, asistentul medical este dator să adopte un comportament moral, echilibrat.
* Asistentul medical își desfășoară activitatea în cadrul echipei de îngrijire, bazându-se pe relații de complementaritate, parteneriat, colaborare și solidaritate profesională.
* Asistentul medical ia o atitudine corectă și obiectivă față de greșelile colegilor.
* Asistentul medical va fi preocupat de menținerea cerințelor etice și deontologice, nu va fi discutată și nu va comenta în prezența pacientului îngrijirile efectuate de colegii săi sau de către alți profesioniști.

**Capitolul IV**

**Asistentul medical și societatea**

*”Oboseala ta să fie luminată de credință și de dragoste.”*

***4.1*** Asistentul medical își asumă, împreună cu concetățenii săi, responsabilitatea de a iniția și a participa la activități destinate să răspundă la cerințele sociale.

* Asistentul medical desfășoară activități de educație pentru sănătate cu persoana, familia și comunitatea.

***4.2*** Asistentul medical, prin modul său de viață, trebuie să fie un model de promovare a sănătății.

* Asistentul medical se implică în cunoașterea nevoilor persoanelor sau comunității, contribuind la soluționarea problemelor sale de sănătate.

***4.3*** Asistentul medical colaborează cu alți profesioniști sau cu autoritățile în scopul soluționării problemelor de sănătate ale comunității.

* Asistentul medical are obligația morală de a-și expune opiniile în fața instituțiilor legislative privind activitatea de îngrijire a sănătății, în sprijinul persoanelor îngrijite.